શું હતું વિનીના ઘરમાં ? એવું તે વળી શું કે જે બીજે કશે ન મળે ? એમ તો અર્જુનનું પોતાનું ઘર પણ સરસ જ હતું. ચોખ્ખુંચણક અને ચકચકિત. વિપુલાના અગણિત નિયમોને આધીન એ ઘરમાં મગદૂર હતી કોઈની કે કશું પણ આમથી તેમ થઈ શકે ? કદાચ એ જ મુખ્ય કારણ હશે મનમાં અભાવ જાગવાનું. માણસે ઘરના ગુલામ થઈને રહેવું પડે. કરોળિયાના જાળાં જેવાં સૂક્ષ્મ બંધનો સામે લડાય તો નહીં. એ લાંબો વખત સહેવાય પણ નહીં, એક આછી ગૂંગળામણમાં જીવ તરફડે. સાંજે ઘર ભણી વળતાં પગલાંમાં એકલી લાચારી હોય- ઉત્સાહ તો કદી નહીં. વિપુલાને આ બધું શી રીતે સમજાવાય ? કોઈને પણ શી રીતે સમજાવાય ? જોકે સમજાવવાની કશી જરૂર પણ નહોતી.